**GOZDNO LESNA VERIGA**

Pripravila:

mag. Janez Zafran, Ministrstvo za kmetijstvo, gozdarstvo in prehrano

Mitja Špes, Ministrstvo za gospodarski razvoj in tehnologijo

Slovenija je za Finsko in Švedsko tretja najbolj gozdnata država EU. Na področju gozdarstva in lesarstva imamo v Sloveniji dolgoletno tradicijo, znanje in usposobljene ljudi. Kljub temu so kazalci konkurenčnosti tako na področju gozdarstva kot tudi lesarstva nizki. Na podlagi gozdno gospodarskih načrtov bi v Sloveniji letno lahko posekali 6 mio m3, a se jih zaradi različnih razlogov dejansko poseka le okoli 4 mio m3. Po drugi strani pa zaradi neustrezno urejene gozdno lesne verige in nizke konkurenčnosti slovenski les izvažamo, hkrati pa domača lesno-predelovalna industrija propada. V času gospodarske in okoljske krize sta predelava lesa in raba lesnih izdelkov izrednega pomena, saj imamo na tem področju potencial za ustvarjanje novih delovnih mest in to predvsem na podeželju.

V sklopu Ministrstva za gospodarski razvoj in tehnologijo je bil ustanovljen Direktorat za lesarstvo, ki je operativen od 1.8.2015. Direktorat bo ustvarjal gospodarsko okolje za razvoj lesne industrije v Sloveniji.

Z namenom povečanja konkurenčnosti celotne gozdno-lesne verige je Vlada RS v letu 2012 sprejela akcijski načrt za povečanje konkurenčnosti gozdno-lesne verige v Sloveniji do leta 2020, s promocijskim sloganom »Les je lep«. Ta akcijski načrt dokument je operativni dokument, ki les opredeljuje kot strateško surovino Slovenije ter na podlagi analize stanja določa cilje, ukrepe, kazalnike in roke za intenziviranje gospodarjenja z gozdovi ter za oživitev in razvoj predelave lesa in energetske uporabe njegovih ostankov.

**Ključni cilji** akcijskega načrta so:

- ustvarjanje trga za lesne proizvode in storitve,

- povečanje poseka in negovanosti gozdov, skladno z načrti za gospodarjenje z gozdovi,

- povečanje količine in predelave lesa na višjih zahtevnostnih stopnjah z novimi tehnologijami,

- nova delovna mesta in rast dodane vrednosti na zaposlenega v lesnopredelovalni panogi.

Vrednostna veriga lesa v Sloveniji povezuje trajnostno, večnamensko in sonaravno gospodarjenje z gozdovi, predelavo lesa, oblikovanje, proizvodnjo in prodajo lesnih izdelkov in komponent iz lesa kot element, ki se pojavlja skozi celoten proces, izrabo lesnih ostankov in odpadkov za proizvodnjo energije. Primeri iz drugih držav kažejo, da vsakih 100 m3 predelanega lesa zagotavlja eno delovno mesto.

Na podlagi načrtov za gospodarjenje z gozdovi je v obdobju 2011-2020 je letno možno posekati v slovenskih gozdovih 6,5 mio m3 lesa. Dejanska letna realizacija poseka pa dosega 4 – 4,5 mio m3 (le v lanskem letu 6,2 mio m3 zaradi sanacije žledoloma). V slovenskih gozdovih imamo še precej neizkoriščenega lesa – zlasti v zasebnih gozdovih.

Možni posek po kategorijah lastništva za obdobje 2011-2020

|  |  |  |  |  |
| --- | --- | --- | --- | --- |
|  | **m3** | **m3/ha** | **% od LZ1** | **% od P1** |
| **Državni gozdovi** | | | | |
| Iglavci | 8.003.957 | 32,7 | 21 (19) | 92 (84) |
| Listavci | 7.654.799 | 31,2 | 20 (18) | 80 (70) |
| Skupaj | 15.658.756 | 63,9 | 21 (18) | 86 (77) |
| **Zasebni in ostali gozdovi** | | | | |
| Iglavci | 23.391.229 | 25,4 | 20 (19) | 86 (78) |
| Listavci | 26.438.299 | 28,7 | 19 (17) | 73 (64) |
| Skupaj | 49.829.528 | 54,1 | 20 (18) | 78 (70) |
| **Skupaj** | | | | |
| Iglavci | 31.395.186 | 26,9 | 21 (19) | 87 (79) |
| Listavci | 34.093.098 | 29,2 | 19 (17) | 74 (66) |
| Skupaj | 65.488.284 | 56,0 | 20 (10) | 80 (72) |

Ministrstvo za kmetijstvo, gozdarstvo in prehrano (MKGP) je vseskozi z različnimi ukrepi v okviru svojih pristojnosti spodbujalo krepitev konkurenčnosti gozdno-lesne verige. V okviru ukrepov Programa razvoja podeželja 2007 – 2013 je za krepitev konkurenčnosti gozdno lesne verige že bilo izplačanih 48,34mio EUR.

**Program razvoja podeželja 2007 – 2013 – dosedanja izplačila**

Izplačila iz Evropskega kmetijskega sklada za razvoj podeželja (EKSRP), na podlagi Programa razvoja podeželja 2007-2013, iz ukrepov:

122 - Povečanje gospodarske vrednosti gozdov

123 - Dodajanje vrednosti kmetijskih in gozdarskim proizvodom

311 - Diverzifikacija v nekmetijske dejavnosti

312 - Podpora ustanavljanju in razvoju mikro podjetij

**Izplačila PRP 2007-2013 s področja gozdno-lesne verige do 30. 6. 2015**

|  |  |  |
| --- | --- | --- |
| **UKREP** | **Namen** | **Skupno izplačanih sredstev v Sloveniji** |
| 122 | Povečanje gospodarske vrednosti gozdov | 23,02 mio EUR |
| 123 | Dodajanje vrednosti gozdarskim proizvodom | 11,80 mio EUR |
| 311 | Diverzifikacija v nekmetijske dejavnosti - kmetije | Proizvodnja pohištva  363.267 EUR |
| Obdelava in predelava lesa  1,55 mio EUR |
| 312 | Podpora ustanavljanju in razvoju mikro podjetij na podeželju | Proizvodnja pohištva  7,46 mio EUR |
| Obdelava in predelava lesa  4,14 mio EUR |
| **SKUPAJ** |  | **48,34 mio EUR** |

Tudi v prihodnje bo MKGP posebno pozornost namenjalo ukrepom za krepitev gozdno-lesne verige. V okviru Programa razvoja podeželja 2014 – 2020 si bo MKGP prizadevalo za nadgradnjo že uveljavljenih ukrepov PRP za področje gozdno-lesne verige z ukrepi, ki spodbujajo poslovno povezovanje lastnikov gozdov ter povečujejo predelavo lesa in izboljšujejo konkurenčnost vseh deležnikov v gozdno-lesni verigi.

**Možne podpore MKGP za celoten gozdno-lesni sektor v okviru Programa razvoja podeželja 2014-2020**

Nakup nove mehanizacije za sečnjo in spravilo lesa – 11 mio EUR. Do te nepovratne pomoči bodo upravičene pravne in fizične osebe, njihova združenja, agrarne, pašne skupnosti, ki so zasebni lastniki, solastniki ali zakupniki gozdov ter podjetja, ki izpolnjujejo pogoje za mikro, mala ali srednja podjetja. Delež javne podpore bo znašal do 40 % upravičenih stroškov.

Ureditev gozdne infrastrukture - 9,6 mio EUR. Naložbe v gradnjo in rekonstrukcijo gozdnih cest in gozdnih vlak ter pripravo gozdnih vlak. Podpora je opredeljena kot nepovratna finančna pomoč. Upravičenci: lastniki in solastniki zasebnih gozdov ter njihova združenja, agrarne in pašne skupnosti ter druge fizične in pravne osebe, ki so pooblaščene za izvedbo naložbe.

Ustanovitev skupin in organizacij proizvajalcev (tudi s področja gozdarstva) – 2,2 mio EUR. Namen tega novega ukrepa je omogočiti lažje ustanavljanje in delovanje skupin in organizacij proizvajalcev prek dodeljevanja podpore za kritje stroškov vzpostavitve in začetnega delovanja skupin in organizacij proizvajalcev tudi v gozdarstvu. Podpora se bo dodeljevala v obliki nepovratne finančne pomoči skupinam in organizacijam proizvajalcev v obliki pavšalnega zneska.

Naložbe v pred industrijsko predelavo lesa (manjši žagarski obrati, sekalniki, cepilniki, stroji za pridelavo peletov v okviru žagarskih obratov) - 28 mio EUR, v okviru nepovratnih (14 mio EUR) in povratnih sredstev (14 mio EUR), instrumentov finančnega inženiringa. Stopnja javne podpore je 40 % upravičenih stroškov.

Naložbe v vzpostavitev nekmetijskih dejavnosti (večji žagarski obrati), kjer bo podpora dodeljena v obliki povratne finančne pomoči oziroma v obliki finančnih instrumentov.

**Ukrepi s področja pristojnosti Ministrstva za gospodarski razvoj in tehnologijo (MGRT)**

Kohezijska sredstva 2007 – 2013: Razvojni centri slovenskega gospodarstva (25 MEUR)

RC31, razvojni center kreativne pohištvene industrije, d.o.o. (Gorenjska):

* + Razvoj novih produktov
  + Eko površinska obdelava
  + Novi organizacijski modeli

RACE KOGO razvojni center koroškega gospodarstva d.o.o. (Koroška):

* + razvoj opreme žagarskih obratov, sušenja in sušilnic,
  + tehnološki proces za spajanje desk za namene gradnje,
  + razvoj novega stavbnega pohištva
  + razvoj novih toplotnih izolacij
  + nadgradnja orodij za računalniško 3D modeliranje stavb,
  + nadgradnja orodij za izračune toplotne učinkovitosti stavb

Intech-les d.o.o. (noranjsko-kraška regija):

* + Razvoj naprednih lesnih materialov
  + Napredne bivalne enote in multifunkcionalne pohištvene komponente
  + Razvoj lesenih ploščastih gradnikov za rešitve v transportu
  + Razvoj lesenih gradnikov z visoko izolativnostjo
  + Storitve specializiranih laboratorijev (analiza LCA, akreditirane mehanske analize, okoljsko in energetsko varčno bivanje)

V zadnjih 7 letih, smo financirali več lesenih vrtcev (Občine Bovec, Kobarid, Odranci, Tišina, Ribnica,…) in prvi dom za starostnike v Sloveniji, ki je lesen (Kočevje).

Na Ministrstvu za gospodarski razvoj in tehnologijo bomo v okviru Kohezijskih sredstev za lesarstvo 2014-2020 namenili 50 mio EUR (20 MEUR nepovratnih in 30 MEUR povratnih sredstev) za:

* **Krepitev in integracijo sistemov**

Podpora podjetjem za krepitev zmogljivosti in ustvarjanje podpornih sistemov za vstop v mrežne povezave ter v verige vrednosti;

* **Optimizacijo tehnologij in procesov**

Investicije v stroje in opremo ter v razvoj tehnologije; Podpora poslovnim procesom za optimizacijo proizvodnje; Vzpostavljanje novih poslovnih modelov za povečanje učinkovitosti, zmogljivosti in dodane vrednosti podjetij.

* **Ustvarjalnost in inovativnost**

Razvoj novih, inovativnih produktov in iskanje inovativnih rešitev za nove produkte; Iskanje novih postopkov obdelave/predelave osnovne surovine.

**Ključni izzivi:**

* razdrobljena gozdna posest (68 % lastnikov ima v lasti manj kot 1 ha gozdne površine, le 2 % lastnikov gospodari z gozdno posestjo večjo od 15 ha);
* zastarela mehanizacija in oprema za delo v gozdu;
* premajhna usposobljenost lastnikov gozdov za delo v gozdu;
* dejanski posek nižji od načrtovanega;
* obseg izvedenih gojitvenih in varstvenih del ne dosega obsega del, ki so načrtovana v načrtih za gospodarjenje z gozdovi;
* zasebni lastniki na trgu nastopajo kot nepovezani posamezniki;
* nepovezanost poslovnih subjektov po celotni gozdno lesni verigi;
* dvig lesarstva med najhitreje rastoče panoge v Sloveniji;
* povečati konkurenčnost lesarstva;
* prehod v nizkoogljično in ekološko učinkovito gospodarstvo;
* inovacije, učinkovitost in mednarodna konkurenčnost.

**Priložnosti:**

* povezovanje lastnikov gozdov
* krepitev predelave lesa na lokalni ravni
* vzpostavljanje gozdno lesnih verig s čim daljšo fazo dodelave lesa (čim višja dodana vrednost), ki vključuje tudi promocijo in trženje
* vzpostavitev gozdno lesnih centrov
* krepitev konkurenčnosti po celotni gozdno lesni verigi
* optimalna izraba lesne surovine in ostankov predelave
* ohranjanje tradicionalnih obrti, ki so vezane na les (suha roba, glasbila, skodle..)
* izvajanje ukrepov v okviru PRP 2014-2020,
* vzpostavljati pogoje za delovanje lesne in pohištvene industrije in uveljavljanje vertikalne povezave od gozda do izdelkov z najvišjo dodano vrednostjo;
* povečanje stopnje predelave lesa v Sloveniji;
* povečevanje deleža rabe lesa v sklopu zelenih javnih naročil;